Κανονισμός (ΕΚ) αριθ. 686/2004 της Επιτροπής

της 14ης Απριλίου 2004

για θέσπιση μεταβατικών μέτρων σχετικά με τις οργανώσεις παραγωγών στην αγορά των νωπών οπωροκηπευτικών λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3,

την Πράξη Προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το πρώτο εδάφιο του άρθρου 41,

Εκτιμώντας τα ακόλουθα:

(1) Ο κανονισμός (ΕΚ) αριθ. 1432/2003 της Επιτροπής, της 11ης Αυγούστου 2003, σχετικά με τους λεπτομερείς κανόνες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά την αναγνώριση των οργανώσεων παραγωγών και την προαναγνώριση των ομάδων παραγωγών(1) και ο κανονισμός (ΕΚ) αριθ. 1433/2003 της Επιτροπής, της 11ης Αυγούστου 2003, σχετικά με τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά ταμεία, τα επιχειρησιακά προγράμματα και τη χρηματοδοτική ενίσχυση(2), καθορίζουν ορισμένες ημερομηνίες και προϋποθέσεις για την αναγνώριση των οργανώσεων παραγωγών και τη χορήγηση ενίσχυσης σε αυτές. Πρέπει να θεσπιστούν μεταβατικά μέτρα, ώστε να μπορέσουν οι οργανώσεις παραγωγών και οι ομάδες παραγωγών στην Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία (στο εξής καλούμενες "τα νέα κράτη μέλη") να υποβάλουν αιτήσεις για την ενίσχυση που προβλέπεται στους εν λόγω κανονισμούς πριν από την 1η Ιανουαρίου 2005.

(2) Ορισμένα νέα κράτη μέλη έχουν θεσπίσει εθνική νομοθεσία σχετικά με την αναγνώριση των οργανώσεων και ομάδων παραγωγών και τη χορήγηση ενίσχυσης σε αυτές και ήδη υπάρχουν ορισμένες οργανώσεις και ομάδες παραγωγών.

(3) Πρέπει να δοθεί η δυνατότητα στα νέα κράτη μέλη προσωρινά να θεωρούν τις οργανώσεις παραγωγών και τις ομάδες παραγωγών που έχουν αναγνωριστεί βάσει της αντίστοιχης εθνικής νομοθεσίας αναγνωρισμένες βάσει του κανονισμού (ΕΚ) αριθ. 2200/96. Οι εν λόγω οργανώσεις και ομάδες παραγωγών μπορούν τότε να υποβάλλουν αιτήσεις για τη διαθέσιμη κοινοτική ενίσχυση. Τα νέα κράτη μέλη πρέπει να επαληθεύσουν πριν από το τέλος του 2005, εάν οι οργανώσεις και ομάδες παραγωγών πράγματι πληρούν τα κριτήρια αναγνώρισης που προβλέπονται στον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(3). Τη δημοσιονομική ευθύνη για τις ενισχύσεις που καταβάλλονται στις εν λόγω οργανώσεις και ομάδες παραγωγών υπέχουν τα αντίστοιχα νέα κράτη μέλη.

(4) Ορισμένα νέα κράτη μέλη δεν έχουν προβλέψει στην οικεία εθνική νομοθεσία αναγνώριση των οργανώσεων παραγωγών βασιζόμενη στις κατηγορίες προϊόντων που αναφέρονται στο άρθρο 11 παράγραφος 1 στοιχείο α) σημεία ii) έως vii) του κανονισμού (ΕΚ) αριθ. 2200/96. Χάριν σαφήνειας, οι οργανώσεις ή ομάδες παραγωγών, οι οποίες έχουν αναγνωρισθεί πριν από την 1η Μαΐου 2004 σύμφωνα με την εθνική νομοθεσία, πρέπει να θεωρηθεί ότι ανήκουν στην κατηγορία "φρούτα και λαχανικά" που αναφέρεται στο άρθρο 11 παράγραφος 1 στοιχείο α) σημείο i) του κανονισμού (ΕΚ) αριθ. 2200/96.

(5) Για να επιταχυνθεί η διαδικασία, οι οργανώσεις παραγωγών και οι ομάδες παραγωγών που έχουν αναγνωρισθεί πριν από την 1η Μαΐου 2004 σύμφωνα με την εθνική νομοθεσία, δεν πρέπει να υποχρεωθούν να υποβάλουν και άλλη αίτηση. Τα νέα κράτη μέλη πρέπει να γνωστοποιήσουν σε αυτές, κατά πόσον είναι αναγνωρισμένες ή όχι για το 2004 βάσει του κανονισμού (ΕΚ) αριθ. 1432/2003.

(6) Ούτε οι οργανώσεις παραγωγών ούτε τα νέα κράτη μέλη έχουν πείρα επιχειρησιακών προγραμμάτων. Ως μεταβατικό μέτρο για τις οργανώσεις παραγωγών στα νέα κράτη μέλη, μπορεί να υποβληθεί επιχειρησιακό πρόγραμμα μέγιστης διάρκειας ενός και ημίσεος έτους. Η κατάρτιση σύντομων, απλών προγραμμάτων θα μειώσει το διάστημα που απαιτείται για την προπαρασκευή τους από τις οργανώσεις παραγωγών και το διάστημα που απαιτείται για την αξιολόγηση εκ μέρους των εθνικών αρχών. Η κατάρτιση, αξιολόγηση, εφαρμογή και ο έλεγχος των εν λόγω προγραμμάτων θα βοηθήσει τόσο τις οργανώσεις παραγωγών όσο και τις εθνικές αρχές να χειρίζονται επιχειρησιακά προγράμματα συνήθους διάρκειας μετά τη μεταβατική περίοδο.

(7) Για τα σχέδια αναγνώρισης που έχουν εγκριθεί στα νέα κράτη μέλη βάσει της οικείας εθνικής νομοθεσίας πριν από την 1η Μαΐου 2004, ημερομηνία έναρξης πρέπει να θεωρείται η 1η Μαΐου 2004.

(8) Τα νέα κράτη μέλη υπέχουν την υποχρέωση να ελέγχουν συγκεκριμένο ποσοστό οργανώσεων παραγωγών και ομάδων παραγωγών κάθε έτος όσον αφορά τη συμμόρφωση προς τα κριτήρια αναγνώρισης και τις προϋποθέσεις χορήγησης της ενίσχυσης. Λόγω του διοικητικού φόρτου που αντιπροσωπεύει αυτή η υποχρέωση για τα νέα κράτη μέλη, πρέπει να τους επιτραπεί να μειώσουν το ποσοστό των ελέγχων οργανώσεων παραγωγών και των ομάδων παραγωγών σε όχι λιγότερο από το ήμισυ του κανονικού επιπέδου το 2005, αλλά εάν χρησιμοποιήσουν τη δυνατότητα αυτή, το ποσοστό πρέπει να αυξηθεί αντίστοιχα το 2006, ώστε να καλυφθεί το σύνηθες επίπεδο στο μέσο όρο της διετίας.

(9) Οι επιχειρηματίες στα νέα κράτη μέλη είναι ελεύθεροι να επιλέξουν να μη χρησιμοποιήσουν τις παρούσες μεταβατικές διατάξεις και να εφαρμόσουν τους συνήθεις κανόνες που περιέχονται στους κανονισμούς (ΕΚ) αριθ. 1432/2003 και (ΕΚ) αριθ. 1433/2003, στον κανονισμό (ΕΚ) αριθ. 1943/2003 της Επιτροπής, της 3ης Νοεμβρίου 2003, για τον καθορισμό λεπτομερών κανόνων εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τις ενισχύσεις στις προαναγνωρισμένες ομάδες παραγωγών(4) και στον κανονισμό (ΕΚ) αριθ. 103/2004 της Επιτροπής, της 21ης Ιανουαρίου 2004, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2200/96 του Συμβουλίου όσον αφορά το καθεστώς παρέμβασης και απόσυρσης στον τομέα των οπωροκηπευτικών(5).

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ορισμός

Για την εφαρμογή του παρόντος κανονισμού ως "νέα κράτη μέλη" νοούνται η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία.

Άρθρο 2

Αναγνώριση και προαναγνώριση

1. Κατά παρέκκλιση του άρθρου 1 του κανονισμού (ΕΚ) αριθ. 1432/2003 και του άρθρου 12 του κανονισμού (ΕΚ) αριθ. 2200/96, τα νέα κράτη μέλη μπορούν να αποφασίσουν να θεωρήσουν τις οργανώσεις ή ομάδες παραγωγών, οι οποίες έχουν αναγνωρισθεί πριν από την 1η Μαΐου 2004 σύμφωνα με την εθνική νομοθεσία, είτε ως αναγνωρισμένες οργανώσεις παραγωγών είτε ως ομάδες παραγωγών προαναγνωρισμένες βάσει του κανονισμού (ΕΚ) αριθ. 2200/96 (στο εξής καλούμενες "αναγνωρισμένες οργανώσεις παραγωγών" και "αναγνωρισμένες ομάδες παραγωγών").

Τα νέα κράτη μέλη κοινοποιούν σε κάθε οργάνωση παραγωγών ή ομάδα παραγωγών που έχει αναγνωρισθεί σύμφωνα με την εθνική νομοθεσία πριν από την 1η Μαΐου 2004 την απόφαση σχετικά με την αναγνώρισή της, όπως προβλέπεται στο πρώτο εδάφιο, το συντομότερο δυνατό μετά την 1η Μαΐου 2004.

2. Η απόφαση που αναφέρεται στην παράγραφο 1 εφαρμόζεται από την ημερομηνία της κοινοποίησής της έως τις 31 Δεκεμβρίου 2005.

3. Τα νέα κράτη μέλη ανακοινώνουν στην Επιτροπή, εντός 30 ημερών από την κοινοποίηση της απόφασης που αναφέρεται στην παράγραφο 1, τις πληροφορίες που αναφέρονται στο άρθρο 12 παράγραφος 1 στοιχείο γ) του κανονισμού (ΕΚ) αριθ. 2200/96 και στο άρθρο 17 παράγραφος 5 του κανονισμού (ΕΚ) αριθ. 1432/2003 σχετικά με τις οργανώσεις παραγωγών και τις ομάδες παραγωγών αντιστοίχως, οι οποίες έχουν αναγνωρισθεί ή των οποίων έχει απορριφθεί η αναγνώριση σύμφωνα με τον παρόντα κανονισμό.

Άρθρο 3

Κατηγορίες οργανώσεων παραγωγών

Εάν ένα νέο κράτος μέλος δεν διαθέτει νομοθετικές διατάξεις σχετικά με τις κατηγορίες οργανώσεων παραγωγών, οι οποίες προβλέπονται στο άρθρο 11 παράγραφος 1 στοιχείο α) του κανονισμού (ΕΚ) αριθ. 2200/96, οι αναγνωρισμένες οργανώσεις παραγωγών στο εν λόγω νέο κράτος μέλος θεωρείται ότι ανήκουν στην κατηγορία "φρούτα και λαχανικά" που αναφέρεται στο άρθρο 11 παράγραφος 1 στοιχείο α) σημείο i) του εν λόγω κανονισμού.

Άρθρο 4

Επιχειρησιακά προγράμματα

1. Μια οργάνωση παραγωγών ενός νέου κράτους μέλους, η οποία έχει αναγνωρισθεί πριν από την 1η Μαΐου 2004 σύμφωνα με την εθνική νομοθεσία, μπορεί να υποβάλει επιχειρησιακό πρόγραμμα για το διάστημα που λήγει στις 31 Δεκεμβρίου 2005 το αργότερο, προς έγκριση πριν από τις 30 Ιουνίου 2004. Οι αιτήσεις αυτές συνοδεύονται από δέσμευση της οργάνωσης να υποβάλει νέο επιχειρησιακό πρόγραμμα το αργότερο στις 15 Σεπτεμβρίου 2005. Τα επιχειρησιακά προγράμματα αναφέρουν τα προβλεπόμενα ποσά των επιχειρησιακών ταμείων, όπως προβλέπεται στο άρθρο 7 του κανονισμού (ΕΚ) αριθ. 1433/2003, βάσει περιόδου αναφοράς που καθορίζεται σύμφωνα με το άρθρο 4 του εν λόγω κανονισμού και περιέχει τις πληροφορίες που αναφέρονται στα άρθρα 8 και 9 του εν λόγω κανονισμού.

2. Εντός τριών μηνών από την υποβολή της αίτησης που αναφέρεται στην παράγραφο 1, οι αρμόδιες εθνικές αρχές αποφασίζουν σχετικά με τα υποβληθέντα επιχειρησιακά προγράμματα.

Ωστόσο, τα επιχειρησιακά προγράμματα δεν εγκρίνονται, εάν δεν έχει κοινοποιηθεί στις ενδιαφερόμενες οργανώσεις παραγωγών θετική απόφαση, όπως αναφέρεται στο άρθρο 2 παράγραφος 1.

3. Οι αρμόδιες εθνικές αρχές κοινοποιούν στις οργανώσεις παραγωγών τις αποφάσεις τους με τις οποίες εγκρίνονται τα επιχειρησιακά προγράμματα. Η εφαρμογή των επιχειρησιακών προγραμμάτων μπορεί να αρχίσει μόνο μετά την έγκρισή τους από τις αρμόδιες εθνικές αρχές.

4. Με την επιφύλαξη των άρθρων 18, 20 και 21 του κανονισμού (ΕΚ) αριθ. 1433/2003, οι οργανώσεις παραγωγών μπορούν να υποβάλουν αίτηση για τη χορήγηση ενίσχυσης στο επιχειρησιακό πρόγραμμά τους.

Ωστόσο, το αντίστοιχο νέο κράτος μέλος φέρει τις δημοσιονομικές ευθύνες που απορρέουν από τη χρήση ενισχύσεων που έχουν ληφθεί το 2004 κατά παράβαση του άρθρου 6 ή του άρθρου 8 του κανονισμού (ΕΚ) αριθ. 1433/2003.

5. Με την επιφύλαξη του άρθρου 7 του κανονισμού (ΕΚ) αριθ. 103/2004, οι οργανώσεις παραγωγών που έχουν αναγνωριστεί πριν από την 1η Μαΐου 2004 σύμφωνα με την εθνική νομοθεσία μπορούν να υποβάλουν αιτήσεις για κοινοτική αποζημίωση απόσυρσης.

Ωστόσο, το ενδιαφερόμενο νέο κράτος μέλος φέρει τις δημοσιονομικές ευθύνες που απορρέουν από την κοινοποίηση αρνητικής απόφασης, όπως αναφέρεται στο άρθρο 2 παράγραφος 1.

Άρθρο 5

Ενίσχυση για αναγνωρισμένες ομάδες παραγωγών

Οι αναγνωρισμένες ομάδες παραγωγών μπορούν να υποβάλουν αιτήσεις για την ενίσχυση που αναφέρεται στο άρθρο 14 παράγραφος 2 του κανονισμού (ΕΚ) αριθ. 2200/96, εάν είναι διαθέσιμη στο συγκεκριμένο κράτος μέλος, υπό τους όρους του άρθρου 5 του κανονισμού (ΕΚ) αριθ. 1943/2003.

Εάν η εφαρμογή σχεδίου αναγνώρισης, το οποίο έχει γίνει δεκτό σύμφωνα με την εθνική νομοθεσία, έχει αρχίσει πριν από την 1η Μαΐου 2004, ως ημερομηνία αποδοχής του που αναφέρεται στο άρθρο 18 παράγραφος 1 του κανονισμού (ΕΚ) αριθ. 1432/2003 θεωρείται η 1η Μαΐου 2004.

Άρθρο 6

Έλεγχοι

Το 2005, τα νέα κράτη μέλη μπορούν να μειώσουν το ποσοστό των ελέγχων που διενεργούν σε οργανώσεις παραγωγών και ομάδες παραγωγών σε όχι λιγότερο από το ήμισυ των ελαχίστων ποσοστών που προβλέπονται στο άρθρο 20 παράγραφος 2 του κανονισμού (ΕΚ) αριθ. 1432/2003 και στο άρθρο 23 παράγραφος 2 του κανονισμού (ΕΚ) αριθ. 1433/2003.

Εάν τα νέα κράτη μέλη χρησιμοποιήσουν τη δυνατότητα αυτή, το ποσοστό αυξάνεται κατά ποσοστό ίσο με το ποσοστό μείωσης του 2005 το 2006, ώστε να φθάσει το κανονικό επίπεδο στον μέσο όρο της διετίας.

Άρθρο 7

Οι κανονισμοί (ΕΚ) αριθ. 1432/2003, (ΕΚ) αριθ. 1433/2003, (ΕΚ) αριθ. 1943/2003 και (ΕΚ) αριθ. 103/2004 εφαρμόζονται με την επιφύλαξη των διατάξεων που προβλέπονται στον παρόντα κανονισμό.

Άρθρο 8

Έναρξη ισχύος

Ο παρών κανονισμός αρχίζει να ισχύει υπό την αίρεση και κατά την ημερομηνία έναρξης ισχύος της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Απριλίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 203 της 12.8.2003, σ. 18.

(2) ΕΕ L 203 της 12.8.2003, σ. 25· κανονισμός όπως τροποποιήθηκε από τον κανονισμό (ΕΚ) αριθ. 1582/2003 της Επιτροπής (ΕΕ L 227 της 11.9.2003, σ. 3).

(3) ΕΕ L 297 της 21.11.1996, σ. 1· κανονισμός όπως τροποποιήθηκε από τον κανονισμό (ΕΚ) αριθ. 47/2003 της Επιτροπής (ΕΕ L 7 της 11.1.2003, σ. 64).

(4) ΕΕ L 286 της 4.11.2003, σ. 5.

(5) ΕΕ L 16 της 23.1.2004, σ. 3.